**GUVERNUL ROMÂNIEI**

****

**ORDONANȚĂ DE URGENȚĂ**

**pentru modificarea și completarea Ordonanţei de urgenţă a Guvernului nr. 202/2002 privind gospodărirea integrată a zonei costiere**

Având în vedere necesitatea modificării și completării Ordonanţei de urgenţă a Guvernului nr. 202/2002 privind gospodărirea integrată a zonei costiere, aprobată cu modificări și completări prin Legea nr.280/2003, cu modificările ulterioare, ca urmare a constatării unor deficienţe legate atât de neclaritatea unor prevederi ale acesteia, cât şi de implementare, care au implicaţii iremediabile asupra mediului terestru şi marin din zona costieră,

Luând în considerare faptul că prin managementul integrat al zonei costiere se urmărește gospodărirea eficientă și utilizarea durabilă a zonei costiere, asigurându-se un cadru legal de luare a deciziilor coerent, transparent care să contribuie la protecția diversității ecologice marine și la dezvoltarea durabilă a zonei costiere,

Ținând cont de faptul că necesitatea managementului integrat al zonei costiere se datorează presiunilor exercitate de sistemul socio-economic asupra resurselor naturale costiere și marine, cum ar fi creșterea populației, poluarea provenite din surse de pe uscat, dezvoltarea urbană, precum şi intervenția asupra proceselor hidromorfologice, cu efecte negative asupra zonei costiere,

Întrucât presiunile asupra zonei costiere includ: accelerarea declinului habitatelor şi resurselor naturale (incluzând plaje, zone umede), pescării şi alte resurse marine şi costiere; creșterea vulnerabilității la poluare, pierderea plajelor, pierderea habitatelor, riscurile naturale şi impactul pe termen lung ale schimbărilor climatice,

Având în vedere faptul că dezvoltările viitoare şi competiția acerbă pentru uscat şi resursele marine, precum şi disponibilitatea spațiului maritim determină conflicte şi efecte negative asupra integrității funcționale a ecosistemelor costiere,

Ținând cont de faptul că planificarea spațiului din zonele costiere conform principiilor managementului integrat reprezintă un domeniu prioritar pentru România, care trebuie implementat şi utilizat urgent în sistemul existent de planificare a spațiului şi aliniat la cadrul legal şi instituțional,

Luând în considerare impactul asupra proiectelor de dezvoltare din zonă şi mai ales impactul asupra turismului, precum şi necesitatea îmbunătăţirii urgente a condiţiilor naturale pentru sezonul estival aferent anului 2025,

Ţinând seama de faptul că în prezent, se află în curs de implementare un proiect complex de protecţie a ţărmului litoralului românesc, pentru care este necesară clarificarea delimitării domeniului zonei costiere şi a interdicţiilor specifice privind dezvoltarea anumitor lucrări,

Având în vedere necesitatea urgentă pentru crearea unui cadru legislativ cât mai coerent şi armonizat cu cerinţele Organizației de Cooperare și Dezvoltare Economică (OCDE),

Luând în considerare faptul că în prezent, prevederile legale privind planificarea zonei costiere nu sunt suficient de clare, acestea dovedindu-se nefuncționale,

Ținând cont de faptul că dispoziția care reglementează că detalierea Planului de gospodărire integrată a zonei costiere în planuri locale poate conduce fie o dublare a acestor prevederi, fie la o schimbare a intenției de reglementare, precum și elaborarea unui alt plan la nivel local, aspect menționat și de OCDE în cadrul negocierilor pentru aderarea României la această organizație,

În baza solicitărilor formulate de OCDE, prin care s-a solicitat modificarea prevederilor privind planurile de management integrat al zonei costiere la nivel local, în sensul eliminării acestora și preluării prevederilor specifice din Planul de management integrat al zonei costiere,

În considerarea faptului că elementele sus-menționate vizează interesul general public și constituie situații de urgență și extraordinare a căror reglementare nu poate fi amânată,

În temeiul [art. 115 alin. (4) din Constituția României, republicată](http://legislatie.just.ro/Public/DetaliiDocumentAfis/47355#A635),

**Guvernul României** adoptă prezenta ordonanță de urgență :

 **Articol unic.** – Ordonanţa de urgenţă a Guvernului nr. 202/2002 privind gospodărirea integrată a zonei costiere, publicată în Monitorul Oficial al României, Partea I, nr. 965 din 28 decembrie 2002, aprobată cu modificări și completări prin Legea nr.280/2003, cu modificările ulterioare, se modifică și se completează după cum urmează:

**1. După art. 5 se introduce un articol nou 51 cu următorul cuprins:**

 **„Art. 51** Principiile prevăzute la art. 5 sunt utilizate pentru elaborarea Strategiei Naționale privind gospodărirea integrată a zonei costiere și a Planului de management integrat a zonei costiere care vor fi aprobate prin hotărâre a Guvernului.

**2. La articolul 56, alineatele (1) și 2 vor avea următorul cuprins:**

 „(1) În baza principiilor prevăzute la art.5, pentru protecţia zonei costiere şi aplicarea strategiei naţionale privind gospodărirea integrată a zonei costiere prevăzută la art.51, autoritatea publică centrală pentru protecţia mediului şi gospodărirea apelor în colaborare cu celelalte autorităţi publice centrale şi locale implicate în gospodărirea integrată a zonei costiere, elaborează planul de management integrat al zonei costiere, corelat cu schema directoare de amenajare şi management a spaţiului Dobrogea Litoral, care stabileşte:

a) orientările de amenajare a teritoriului şi de dezvoltare a diverselor activităţi economice şi a infrastructurii;

b) priorităţile şi obiectivele în acord cu potenţialul de suportabilitate a mediului din zona costieră;

c) strategia de protecţie împotriva degradării prin eroziune marină şi de reabilitare ambientală a zonei de coastă;

d) zonele protejate din punct de vedere al protecției mediului;

e) zonele necesare pentru securitatea zonei costiere.”

„(2) Prevederile din Planul de management integrat al zonei costiere, prevăzut la alin. (1), se includ în planurile de amenajare și de urbanism elaborate de către autoritățile publice locale.

 **3**. În tot cuprinsul prezentei ordonanțe de urgențe, sintagma „Planul privind gospodărirea integrată a zonei costiere” se înlocuiește cu sintagma „Planul de management integrat al zonei costiere”.

**PRIM-MINISTRU**

**ION-MARCEL CIOLACU**